Diari Oficial de la Generalitat Valenciana


Sumari del DOGV 9300, del 17-03-2022 (2022/2181)

RESOLUCIÓ d'11 de març de 2022, de la Direcció General de Formació Professional i Ensenyaments de Règim Especial, per la qual s'estableixen els procediments, documents i models de gestió de la Formació Professional Dual a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9300

Data del DOGV
:   17-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2181


Data del document
:   11-03-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * formació professional
    * legislació

RESOLUCIÓ d'11 de març de 2022, de la Direcció General de Formació Professional i Ensenyaments de Règim Especial, per la qual s'estableixen els procediments, documents i models de gestió de la Formació Professional Dual a la Comunitat Valenciana. [2022/2181]  
L'Ordre 5/2022, de 15 de febrer, de la Conselleria d'Educació, Cultura i Esport, per la qual es regulen determinats aspectes de l'ordenació de la Formació Professional Dual del sistema educatiu a la Comunitat Valenciana, preveu en la disposició addicional segona l'habilitació a la direcció general competent en matèria de formació professional del sistema educatiu per a dictar totes les resolucions i instruccions que corresponguen, i per a establir tots els procediments i suports que siguen necessaris per al desenvolupament, la interpretació i l'aplicació del que disposa aquesta ordre.  
En virtut del que s'ha exposat i d'acord amb les competències conferides per l'article 70 de la Llei del Consell, l'article 9 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
1. La present resolució té per objecte regular el procediment d'autorització, gestió i realització de la Formació Professional en règim dual a la Comunitat Valenciana, així com establir els documents necessaris per a aquest procediment.  
2. L'àmbit d'aplicació són els centres educatius autoritzats a la Comunitat Valenciana per a impartir Formació Professional.  
  
Segon. Documentació  
1. En la tramitació i gestió del règim dual de la Formació Professional s'han d'utilitzar els documents que apareixen com a annexos en aquesta resolució.  
2. Toda la documentació, annexos, convenis, autoritzacions o altres, degudament emplenats i signats si escau, s'arxivarà i custodiarà en el centre educatiu. L'arxiu pot ser físic o digital, i en aquest cas s'arbitrarà un efectiu sistema de còpies de seguretat.  
3. El seguiment i la gestió de la formació Dual s'ha de realitzar mitjançant el programa SAÓ. Mentre no estiga habilitat o no es tinga accés a ell s'ha de realitzar pels mitjans propis del centre. Així mateix, s'ha de registrar en ITACA, amb una antelació prèvia d'almenys 15 dies a l'inici de la formació en l'empresa o institució, la informació relativa a cada membre de l'alumnat que participa en el projecte, que serveix com a notificació de l'aplicació d'aquest.  
  
Tercer. Formalització de convenis  
1. Per a poder establir un programa de Formació Professional en règim dual s'ha de signar un conveni de col·laboració entre un centre educatiu i una entitat pública o privada segons el model establit en l'annex I d'aquesta resolució.  
2. Aquest conveni de col·laboració estableix el marc relacional entre les entitats i permet establir programes de Formació Professional Dual per a qualsevol dels ensenyaments de Formació Professional que té autoritzat el centre educatiu.  
3. Els convenis els signen el director del centre educatiu en el cas dels públics o el titular en el cas dels privats, d'una banda, i la persona amb capacitat d'obrar per a vincular l'empresa o institució, de l'altra.  
  
  
Quart. Característiques dels convenis  
1. Els convenis tenen una duració inicial de quatre cursos acadèmics des que se signen, i poden prorrogar-se per un nou període de quatre cursos si no es produeix rescissió o desistiment explícit per alguna de les parts.  
2. Transcorreguts els dos períodes assenyalats en el punt anterior s'ha de signar un nou conveni.  
3. Els convenis de col·laboració s'han de numerar indicant el codi de registre del centre seguit de l'any natural en què se signa i d'un número d'ordre de quatre xifres. Aquest número tindrà el següent format: D\_cod.centre/any/núm.intern.  
4. Els centres educatius han d'informar la direcció general competent en matèria de formació professional del sistema educatiu dels convenis realitzats cada curs a través d'una memòria anual, així com de la relació d'aquells que s'hagen donat de baixa.  
5. No es podran assignar als nous convenis que se signen a partir de la publicació d'aquesta resolució programes autoritzats anteriorment sota el marc d'un altre conveni.  
  
Cinqué. Autorització dels projectes de Formació Professional en règim dual  
1. L'autorització d'un projecte d'FP Dual per a un cicle formatiu depén de la varietat de Formació Professional Dual que s'establisca. Aquestes varietats estan definides en l'Ordre 5/2022, de 15 de febrer.  
  
2. Tota la comunicació relativa a l'autorització, establiment i renovació de projectes de Formació Professional en règim dual es realitzarà mitjançant un tràmit en l'Oficina Virtual de Centres Educatius (OVICE). En cas de no estar habilitat aquest tràmit, es realitzarà mitjançant un correu electrònic a l'adreça: fp\_cqme@vda.oq  
3. El procés de presentació de projectes de Formació Professional en règim dual de la varietat impartida en tres anys i de la varietat flexible serà un procés obert i continu durant el curs escolar. L'autorització indicarà expressament la data en la qual podrà iniciar-se el programa autoritzat.  
  
Sisé. Realització dels projectes de Formació Professional en règim dual  
1. Perquè l'alumnat d'un centre educatiu puga accedir a les instal·lacions d'una entitat pública o privada dins d'un projecte de Formació Professional en règim dual, és necessari que prèviament s'haja signat un conveni de col·laboració entre aquest i una entitat pública o privada.  
  
2. A més, s'han d'emplenar els annexos II i III d'aquesta resolució.  
  
  
Seté. Autorització de projectes de Formació Professional en règim dual de la varietat impartida en dos anys per la via ordinària  
1. Per a l'establiment d'un projecte de la varietat impartida en dos anys per la via ordinària de Formació Professional en règim dual no es necessita autorització prèvia.  
2. El centre emplenarà vàlidament el programa de formació compost pels annexos IV-A, IV-B i IV-C d'aquesta resolució que ha d'incorporar a la programació del cicle corresponent.  
3. L'annex IV-C s'ha d'emplenar per a cada mòdul en què imparteix formació l'entitat pública o privada.  
  
Huité. Autorització de projectes de Formació Professional en règim dual de la varietat impartida en tres anys i de la varietat impartida en dos anys per la via flexible  
1. Per a poder establir un projecte de Formació Professional en règim dual de la varietat impartida en tres anys i de la varietat impartida en dos anys per la via flexible es necessita una autorització expressa de la direcció general competent en matèria de formació professional del sistema educatiu.  
2. Aquesta autorització s'ha de sol·licitar mitjançant la tramitació de la següent documentació:  
a) Informe justificatiu del projecte, elaborat per la direcció del centre educatiu, acompanyat del certificat de la seua aprovació per part del consell escolar o del consell social d'aquest centre.  
b) El programa de formació compost pels annexos IV-A, IV-B i IV-C d'aquesta resolució. Aquest últim haurà d'emplenar-se per a cada mòdul en què imparteix formació l'entitat pública o privada.  
  
Nové. Projectes de Formació Professional en règim dual de cursos d'especialització  
1. Els cursos d'especialització podran realitzar projectes per la via ordinària de Formació Professional en règim dual sempre que la formació en l'empresa o institució siga posterior a la finalització de la formació en el centre educatiu.  
2. Així mateix, els cursos d'especialització podran realitzar projectes de Formació Professional en règim dual per la via flexible.  
3. Tots els projectes de Formació Professional en règim dual sobre cursos d'especialització, com a màxim, han de finalitzar abans del 31 de juliol del mateix curs.   
4. La quantia de la compensació econòmica en la modalitat de beca, per als cursos d'especialització, no podrà ser inferior al 90 % del salari mínim interprofessional, en proporció al temps efectiu d'estada en l'empresa.  
  
Desé. Conformitat de l'alumnat en Formació Professional Dual  
1. L'alumnat que curse FP Dual signarà l'annex VI d'aquesta resolució en el qual faça constar que accepta cursar el cicle formatiu en Formació Professional Dual.  
2. Si l'alumne o alumna és menor d'edat no emancipat hauran de prestar la seua conformitat els representants legals.  
  
Onzé. Seguiment de la Formació Professional Dual en les entitats públiques o privades  
Per al seguiment de la formació en les empreses o institucions, a més del que indica l'Ordre 5/2022, de 15 de febrer, l'alumnat ha de registrar diàriament la seua assistència en el programa SAÓ. Aquest registre serà validat per la persona responsable de la seua instrucció en l'empresa o institució.  
  
Dotzé. Informes i avaluació  
1. A la finalització de la formació dual la persona responsable de la instrucció en l'empresa o institució ha de realitzar un informe emplenant l'annex V d'aquesta resolució, i entregar-lo a la persona responsable de la tutoria en el centre educatiu.  
2. El tutor o tutora, amb la informació obtinguda mitjançant l'annex V, el registre d'assistència, les visites a l'empresa o institució i qualsevol altre element valoratiu, ha de realitzar, al final del curs escolar, l'avaluació de l'alumnat.  
3. En l'avaluació de l'alumnat caldrà tindre en compte la valoració de l'empresa com a part de la qualificació de cadascun dels mòduls professionals en els quals intervé.  
  
Tretzé. Certificacions  
1. Les empreses o institucions participants en el projecte de formació dual rebran, a la finalització d'aquest, un certificat de col·laboració per part del centre educatiu segons el model que figura en l'annex VII-A d'aquesta resolució.  
2. Les persones responsables de la instrucció en l'empresa o institució rebran, a la finalització del projecte, una certificació realitzada pel centre educatiu segons el model que figura en l'annex VII-B d'aquesta resolució.  
3. Els centres educatius certificaran a l'alumnat la seua formació dual mitjançant el model oficial que figura en l'annex VIII d'aquesta resolució.  
  
Catorzé. Memòries  
1. La persona responsable de tutoritzar el projecte en el centre educatiu ha de realitzar una memòria a la finalització d'aquest que, entre altres aspectes, incloga la següent informació: grau de satisfacció de l'empresa o institució, grau de satisfacció de l'alumnat, perspectives d'inserció laboral i una valoració subjectiva d'aquest.  
2. La direcció del centre ha d'incloure la memòria de tots els projectes de Formació Professional Dual en la seua pròpia que, a més, ha de comptar amb la relació d'altes i baixes de convenis en vigor en el centre, així com la seua pròpia valoració i les propostes de millora que crega convenient.  
3. Les memòries s'han de comunicar a través d'un formulari de la plataforma LIMESURVEY habilitat a aquest efecte.  
  
Quinzé. Producció d'efectes  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
  
València, 11 de març de 2022.- El director general de Formació Professional i Ensenyaments de Règim Especial: Manuel Gomicia Giménez.